1.9.2016 15:10 | Conor McGregor stojí pred veľkým rozhodnutím. Írsky šampión sa totiž po veľkej výhre nad Nateom Diazom musí opäť vrátiť do svojej váhovej kategórie, kde by mal obhajovať titul proti Josému Aldovi. Reálnejší je však veľký súboj šampiónov proti Eddiemu Alvarezovi, ktorý je držiteľom titulu UFC ľahkej váhy.
Podľa slov prezidenta UFC Dana Whitea má McGregor ohľadom jeho budúceho zápasu niekoľko možností. Zavŕšenie trilógie s Diazom v nej ale nefiguruje.
"Musí sa rozhodnúť. Vie, že zápas s Nateom Diazom nie je teraz aktuálny. Buď bude obhajovať svoj titul, alebo ho odovzdá. Potom sa rozhodne, čo bude nasledovať. Dohodneme sa s ním," vyhlásil White pre foxposrts.com.
Všetko však záleží na tom, ako rýchlo sa írsky šampión zotaví zo zranenia ľavého členka, ktoré si privodil v zápase s Diazom. Podľa posledných informácii nemôže naplno trénovať do 5. októbra, čo ho môže vyradiť z UFC 205 v New Yorku, ktorý sa koná 12. novembra.
A práve tento galavečer by mohol byť pre McGregora veľmi atraktívny. V Madison Square Garden totiž môže získať druhý opasok, tentokrát v ľahkej váhe. Vyzvať by tak musel jeho aktuálneho držiteľa Eddieho Alvareza.
"Stretol som sa už s mnohými zápasníkmi, ktorých som považoval za výborných a chcel som sa s nimi merať. Považujem však za smutné, že by som sa mal postaviť tomuto írskemu típkovi, pretože moji predošlí súperi boli oveľa lepší ako on. Na Madison Square Garden sa ale veľmi teším. Ukážte mi môjho ďalšieho súpera, kto bude ďalší?!," vyjadril sa 32-ročný rodák z Philadelphie pre mmafighting.com.
Záležať však bude najmä na McGregorovej rekonvalescencii spomínaného zranenia. To sa ale podľa vyjadrení jeho trénera Johna Kavangha na sociálnej sieti hojí rýchlo a spomínaný galavečer v New Yorku by mohol stihnúť.
Prezident UFC tak stojí pred veľkou skúškou času. Veľa sa totiž špekulovalo o návrate Rondy Rousey, ktorá však do novembra stále nebude fit a Dana White súrne potrebuje headlinera. Pokiaľ by sa McGregor stihol dať dovtedy dokopy, New York by tak s určitosťou zažil ďalšiu megašou v rámci UFC, aj vďaka veľkej írskej komunite žijúcej v tomto multikultúrnom veľkomeste.